CELEX: E2016J0005
Language: hr
Date: 2017-04-06 00:00:00
Title: Presuda Suda оd 6. travnja 2017. u predmetu E-5/16 – Općina Oslo (Direktiva 2008/95/EZ – Žig – Autorska prava – Javni poredak – Javno vlasništvo – Razlikovni karakter – Opisna svojstva – Znakovi koji se sastoje isključivo od oblika koji proizvodima daje bitnu vrijednost)

13.7.2017   
            
            
               HR
            
            
               Službeni list Europske unije
            
            
               C 224/18
            
         PRESUDA SUDA
   оd 6. travnja 2017.
   u predmetu E-5/16
   Općina Oslo
   
      (Direktiva 2008/95/EZ – Žig – Autorska prava – Javni poredak – Javno vlasništvo – Razlikovni karakter – Opisna svojstva – Znakovi koji se sastoje isključivo od oblika koji proizvodima daje bitnu vrijednost)
   
   (2017/C 224/09)
   U predmetu E-5/16, općina Oslo – ZAHTJEV Sudu u skladu s člankom 34. Sporazuma među državama EFTA-e o osnivanju Nadzornog tijela i Suda koji je podnijelo norveško Žalbeno vijeće nadležno za prava industrijskog vlasništva (Klagenemnda for industrielle rettigheter) u pogledu tumačenja Direktive 2008/95/EZ o usklađivanju zakonodavstava država članica o žigovima, a posebno njezina članka 3. stavka 1. točaka od (b) do (f), Sud, u sastavu Carl Baudenbacher, predsjednik i sudac izvjestitelj, Per Christiansen i Páll Hreinsson, suci, presudio je 6. travnja 2017. kao u izreci:
   
               1.
            
            
               Registracija kao žiga znaka koji se sastoji od djela za koje je isteklo razdoblje zaštite autorskih prava nije sama po sebi protivna javnom poretku ili prihvaćenim moralnim načelima u smislu članka 3. stavka 1. točke (f) Direktive 2008/95/EZ.
            
         
               2.
            
            
               Odbijanje registracije kao žiga znakova koji se sastoje od umjetničkih djela na temelju prihvaćenih moralnih načela u smislu članka 3. stavka 1. točke (f) Direktive 2008/95/EZ ponajviše ovisi o statusu ili viđenju dotičnog umjetničkog djela u odnosnoj državi EGP-a. Opasnost od neovlaštenog pribavljanja ili oskvrnuća djela mogla bi biti važna u toj procjeni.
            
         
               3.
            
            
               Registracija znaka može biti odbijena na temelju iznimke javnog poretka iz članka 3. stavka 1. točke (f) Direktive 2008/95/EZ samo ako se znak sastoji isključivo od djela koje pripada javnom vlasništvu i ako bi registracija tog znaka uzrokovala stvarnu i dovoljno ozbiljnu prijetnju temeljnom društvenom interesu.
            
         
               4.
            
            
               Članak 3. stavak 1. točka (e) podtočka iii. Direktive 2008/95/EZ može se primijeniti na dvodimenzionalne prikaze trodimenzionalnih oblika, uključujući skulpture.
            
         
               5.
            
            
               Članak 3. stavak 1. točku (c) Direktive 2008/95/EZ treba tumačiti na način da se primjenjuje na dvodimenzionalne i trodimenzionalne prikaze oblika proizvoda.
            
         
               6.
            
            
               Članak 3. stavak 1. točku (b) Direktive 2008/95/EZ treba tumačiti na način da kada znak ima opisna svojstva u smislu članka 3. stavka 1. točke (c), taj znak nužno nema razlikovni karakter iz članka 3. stavka 1. točke (b). U slučaju da tijelo koje je uputilo zahtjev zaključi da predmetni znak nema opisna svojstva, može ocijeniti njegov razlikovni karakter za potrebe iz članka 3. stavka 1. točke (b) s obzirom na proizvode i usluge obuhvaćene tim žigom te s obzirom na ono što se pretpostavlja da prosječan potrošač, koji je razmjerno dobro obaviješten, pozoran i oprezan, očekuje od predmetne kategorije proizvoda i usluga.